**Miliónový grant pre sociálnu inováciu Budúcnosť INAK**

**Vzdelávací program Nadácie Pontis sa rozšíri do ôsmich miest a zapojí 500 školákov a školáčok**

Bratislava, 30. január 2024 – **Unikátny mimoškolský program Budúcnosť INAK získal grant vo výške 1,3 milióna eur. Program je sociálnou inováciou Nadácie Pontis zameranou na deti na druhom stupni základných škôl, ktoré vedie k podnikavosti. Finančná podpora prichádza od dánskej nadácie Villum Foundation.**

Budúcnosť INAK sa venuje deťom vo veku 11 až 15 rokov, pre ktoré vytvára priestor na realizáciu či spoluprácu v tíme. Ide o neformálne inovatívne vzdelávanie s prístupom k moderným digitálnym technológiám. Jeho súčasťou sú návštevy top firiem na Slovensku a stretnutia s inšpiratívnymi osobnosťami z oblasti biznisu a technológií.

*„Unikátne zostavené kurikulum, projekty, na ktorých deti pracujú a podpora mentorov a mentoriek z firiem, verejnej sféry či občianskych organizácií pomáhajú účastníkom a účastníčkam začať pozitívnu zmenu vo svojej komunite,“* vysvetľuje princíp sociálnej inovácie výkonná riaditeľka Nadácie Pontis Martina Kolesárová.

Grant dánskej nadácie umožní programu rozšíriť sa naprieč Slovenskom. V dlhodobom horizonte má k dvom existujúcim centrám Budúcnosti INAK v Trnave a vo Zvolene pribudnúť ešte ďalších šesť. Cieľom je otvoriť centrá vo všetkých krajoch a zapojiť do nich spolu 490 školákov a školáčok na druhom stupni základných škôl. *„Ide o veľkú príležitosť pre ďalší rozvoj programu, ktorý sme v Nadácii Pontis vyvinuli ako sociálnu inováciu. Je čas na veľkorysejšie šírenie, aby sa dostal k čo najväčšiemu počtu detí na Slovensku.* *Tento grant vnímame aj ako dôkaz dôvery od takého silného partnera ako Villum Foundation. Zároveň je to šanca prepojiť sa ešte viac s tunajšími firmami a startupmi a inšpirovať tak mladú generáciu,"* dodáva M. Kolesárová.

*„Zmena smerom k digitálu a zeleným riešeniam si vyžaduje, aby si európska mládež osvojila zručnosti, ktoré jej umožnia orientovať sa v nových technológiách v každodennom živote a v práci. Mladí musia svoje znalosti a vedomosti pretaviť do inteligentných riešení pre ekologickejšiu a udržateľnejšiu spoločnosť,"* hovorí o udelenej podpore Agi Csonka, programová riaditeľka Villum Foundation.

**Čo je Budúcnosť INAK**

Budúcnosť INAK je vlastná sociálna inovácia Nadácie Pontis. Je to trojročný vzdelávací program pre deti na druhom stupni základných škôl, ktorý im pomáha rozvíjať podnikavosť, digitálne a mäkké zručnosti.

Program privítal prvých účastníkov a účastníčky už v roku 2019. Aktuálne fungujú dve centrá Budúcnosť INAK, a to v Trnave a vo Zvolene. Ich súčasťou je zázemie pre deti, v ktorom majú k dispozícii digitálne technológie, ako 3D tlačiarne či microbity, makerspace priestor a oddychovú zónu.

Tieto centrá unikátnym spôsobom prepájajú miestne samosprávy, školy, lokálne firmy, organizácie a žiakov a žiačky základných škôl. Program kladie dôraz na to, aby si deti všímali svoje okolie, rozmýšľali o svete inak, riešili problémy, ktoré vidia okolo seba, a nebáli sa k týmto situáciám aktívne pristupovať.

**Viac informácií nájdete na** [**www.buducnostinak.sk**](http://www.buducnostinak.sk)**.**

**\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\***

**

**Nadácia Pontis**[**www.nadaciapontis.sk**](http://www.nadaciapontis.sk/)

*Nadácia Pontis vytvára silné a zmysluplné spojenia medzi firemným, občianskym a verejným sektorom v troch strategických témach – v sociálnych inováciách, vo filantropii a v zodpovednom podnikaní. V nich si buduje expertízu, prináša trendy, presadzuje dlhodobý dopad a inšpiruje.*

**Kontakt a doplňujúce informácie:**

Veronika Šoltinská, senior PR manažérka, [veronika.soltinska@nadaciapontis.sk](mailto:veronika.soltinska@nadaciapontis.sk), +421 908 845 483